Baumgartner rajthoz áll vasárnap
Miután a Nemzetközi Automobil Szövetség engedélyt adott arra, hogy Baumgartner Zsolt folytassa a Jordan-Ford 12-es rajtszámú autójával a XVIII. Magyar Nagydíjat, a magyar versenyző a 19. időt érte el a szombati időmérő edzésen. A Jordan második számú pilótáját, Ralph Firman ír versenyzőt súlyos sérülésekkel szállította kórházba balesete után a mentőhelikopter szombat reggel. A magyar versenyző korábban csak teszteléseken szerepelt az autósport elitkategóriájában.
Baumgartner Zsolt szombat délután valamivel két óra után, hivatalos időmérő edzésen bemutatkozott a Forma-1-ben. Ideje 1:26.678, amely rosszabb a péntek reggel futottnál, de arra elég, hogy a dán Nicolas Kiesát megelőzze. Az első helyről a spanyol Alonso, a másodikról a német Ralf Schumacher, a harmadikról az ausztrál Mark Webber indulhat. Baumgartner a 19. rajtkockáról kezdheti meg a versenyt. Ezt az időt egyébként úgy érte el, hogy a bemelegítő köre után véletlenül megnyomta a kormányon a "takarékos üzemmód" gombot, így a gyors körében kevesebb üzemanyagot kapott a motor, vagyis a kocsi nem nyújthatott csúcsteljesítményt.

Minderre Firman szombat reggeli balesete után kerülhetett sor. A pálya harmadik kanyarja utáni egyenesben leszakadt a Jordan Ford hátsó szárnya, jó 200-220 kilométeres sebességgel megpördült az autó, a menetiránnyal szembefordult, átugratott a kavicságyon és háttal a gumifalba csapódott, kis híján áttörve azt. Óriási szerencse, hogy nem hat-nyolc méterrel arrébb történt mindez, mert ott négy-öt fotóriporter állt.

Kis sérülés, nagy sokk

A szezont újoncként kezdő versenyző önerőből nem tudott kiszállni a roncsból, láthatóan sokkot kapott, s valószínűleg meg is sérült. Emiatt mentőhelikopterrel kórházba szállították. A szombati szabadedzésen történt baleset után Ralph Firmant mentőhelikopterrel az Országos Traumatológiai Intézet Sebészeti Osztályára szállították, ahol megállapították, hogy sarokcsontzúzódást és kisebb agyrázkódást szenvedett. A Jordan-Ford és az FIA orvosi bizottságának vezetője, Sid Watkins professzor úgy döntött, hogy az ír pilóta kihagyja a második időmérő edzést, így a vasárnapi futamot is. "A körülményekhez képest kiválóan érzem magam, de természetesen sajnálom, hogy nem indulhatok a futamon. Remélem, hogy vasárnap már szurkolhatok a többieknek" - mondta a balszerencsés Firman, aki jelenleg is kórházban van.

Mosley, Ecclestone, Todt, Williams konzilium Baumgartnerről

Max Mosley, a Nemzetközi Automobil Szövetség távollévő elnöke telefonon konzultált Bernie Ecclestone-nal a Forma-1 első számú fönökével, a Ferrarit irányító Jean Todttal valamint Frank Williamsszel, majd engedélyt adott arra, hogy Baumgartner Zsolt folytassa a Jordan-Ford 12-es rajtszámú autójával a XVIII. Magyar Nagydíjat. "Óriási lehetőség előtt állok. Szeretném megköszönni azt a sok támogatást, amit menedzseremtől, a magyar államtól és a szponzoraimtól kaptam, mindvégig bíztak bennem" - mondta Baumgartner még az időmérő edzés előtt.

"Természetesen izgultam az edzés előtt, és ez biztos holnap is így lesz. Nem félek különösebben a kerékcserétől, ma már gyakorolhattam a bokszbeállást, és úgy érzem minden rendben lesz" - nyilatkozta az Indexnek az első magyar Forma-1-es versenyző, aki a szabályok értelmében így kénytelen kihagyni a szombat délutáni Forma-3000-es futamot.
forma1 Forma-1 Sport